CELEX: 32020D0767
Language: et
Date: 2020-06-08 00:00:00
Title: Nõukogu otsus (EL) 2020/767, 8. juuni 2020, seisukoha kohta, mis võetakse Euroopa Liidu nimel Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni 10. lisa III köite 91. muudatuse vastuvõtmisega ning seoses rahvusvahelise tsiviillennunduse konventsiooni 14. lisa I köite 13. muudatuse, 6. lisa 40C muudatuse, 3. lisa 77B muudatuse ja 15. lisa 39B muudatuse kohaldamise alguskuupäevast erinevast kuupäevast teatamisega

12.6.2020   
               
               
                  ET
               
               
                  Euroopa Liidu Teataja
               
               
                  L 187/7
               
            
         NÕUKOGU OTSUS (EL) 2020/767,
         8. juuni 2020,
         seisukoha kohta, mis võetakse Euroopa Liidu nimel Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni 10. lisa III köite 91. muudatuse vastuvõtmisega ning seoses rahvusvahelise tsiviillennunduse konventsiooni 14. lisa I köite 13. muudatuse, 6. lisa 40C muudatuse, 3. lisa 77B muudatuse ja 15. lisa 39B muudatuse kohaldamise alguskuupäevast erinevast kuupäevast teatamisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvusvahelise tsiviillennunduse konventsioon (edaspidi „Chicago konventsioon“), millega reguleeritakse rahvusvahelist lennutransporti, jõustus 4. aprillil 1947. Sellega loodi Rahvusvaheline Tsiviillennunduse Organisatsioon (ICAO).
                  
               
                     (2)
                  
                  
                     Liidu liikmesriigid on Chicago konventsiooni osalisriigid ja ICAO liikmed ning liidul on teatavates ICAO organites vaatlejastaatus.
                  
               
                     (3)
                  
                  
                     Vastavalt Chicago konventsiooni artiklile 54 võib ICAO nõukogu võtta vastu rahvusvahelisi standardeid ja soovituslikke tavasid.
                  
               
                     (4)
                  
                  
                     ICAO nõukogu kavatseb ühel oma eelseisval istungil vastu võtta Chicago konventsiooni 10. lisa III köite 91. muudatuse, mis käsitleb selektiivkutsungi süsteemi (SELCAL) (edaspidi „91. muudatus“).
                  
               
                     (5)
                  
                  
                     10. lisa III köite 91. muudatuse põhieesmärk on kasutusele võtta uued toonid, et laiendada SELCAL-koodide valikut ja seeläbi vähendada valehäirete esinemist õhusõiduki kabiinis. Sellega muudetakse ka süsteemi omadusi käsitlevaid nõudeid ja nähakse ette selliste uute koodide kasutuselevõtu mehhanism, millel on minimaalne mõju õhusõidukite käitajatele.
                  
               
                     (6)
                  
                  
                     On asjakohane määrata kindlaks liidu nimel ICAO nõukogus võetav seisukoht, kuna 91. muudatus on liidu jaoks siduv ja võib otsustavalt mõjutada liidu õiguse sisu, täpsemalt komisjoni rakendusmäärust (EL) 2017/373 (1). 91. muudatuse vastuvõtmisel on see siduv kõikidele ICAO liikmesriikidele, sealhulgas kõikidele liidu liikmesriikidele kooskõlas Chicago konventsiooniga ja sellega ette nähtu piires. Kui konventsiooni osalisriigid kavatsevad standardist kõrvale kalduda, peavad nad vastavalt Chicago konventsiooni artiklile 38 sellest ICAOd teavitama erinevustest teatamise mehhanismi kaudu.
                  
               
                     (7)
                  
                  
                     Liit toetab kindlalt ICAO jõupingutusi lennundusohutuse parandamiseks, tagades side-, navigatsiooni- ja seireteenuste ohutu ja täpse osutamise. Seetõttu peaks liit 91. muudatust toetama.
                  
               
                     (8)
                  
                  
                     Liidu seisukohta ühel ICAO nõukogu eelseisval istungil seoses 91. muudatusega väljendavad ühiselt liidu nimel tegutsevad liidu liikmesriigid, kes on ICAO nõukogu liikmed.
                  
               
                     (9)
                  
                  
                     Liidu seisukoht pärast ICAO nõukogu poolt 91. muudatuse vastuvõtmist, millest ICAO peasekretär teatab ICAO riikidele adresseeritud kirja teel, peaks olema teatada 91. muudatuse järgimisest ja seda peavad väljendama kõik liidu liikmesriigid.
                  
               
                     (10)
                  
                  
                     ICAO nõukogu võttis 2016. aastal vastu Chicago konventsiooni mitme lisa muudatused, mille eesmärk on vähendada lennurajalt kõrvalekaldumisega seotud vahe- ja õnnetusjuhtumite arvu. Kõnealused muudatused (edaspidi „muudatused“) on esitatud riikidele adresseeritud kirjades AN 4/1 2.26–16/19, AN 2/2.4 – 16/18, AN 10/1.1 – 16/17 ja AN 11/1.3.29–16/12 ning neid hakatakse osalisriikides kohaldama alates 5. novembrist 2020.
                  
               
                     (11)
                  
                  
                     Liit toetab kindlalt ICAO jõupingutusi lennundusohutuse parandamisel. Muudatused, millega võetakse kasutusele uus ühtlustatud metoodika rajakatte seisundi hindamiseks ja asjakohase teabe esitamiseks, aitab vähendada lennurajalt väljasõidu ohtu sellel oleva lume, jää, lobjaka või vee tõttu.
                  
               
                     (12)
                  
                  
                     Komisjoni rakendusmäärustega (EL) 2019/1387 (2) ja (EL) 2020/469 (3) inkorporeeritakse muudatused liidu õigusesse.
                  
               
                     (13)
                  
                  
                     Rakendusmäärusi (EL) 2019/1387 ja (EL) 2020/469 kohaldatakse osaliselt alates 5. novembrist 2020, et see oleks kooskõlas muudatuste kohaldamise algus kuupäevaga. Sellest hoolimata on COVID-19 pandeemia märkimisväärselt mõjutanud liidu liikmesriikide ja lennundusvaldkonna sidusrühmade jõupingutusi teha ettevalmistusi Chicago konventsiooni 3. lisa 77B muudatuses, 14. lisa 13. muudatuses, 6. lisa 40. muudatuses ja 15. lisa 39B muudatuses loetletud uute meetmete kohaldamiseks.
                  
               
                     (14)
                  
                  
                     Edusamme on pärssinud eelkõige töötajate liikumispiirangud ja osaline töötus koos täiendava töökoormusega, mis on vajalik COVID-19 pandeemia märkimisväärsete negatiivsete tagajärgedega toimetulekuks kõigi sidusrühmade seisukohast.
                  
               
                     (15)
                  
                  
                     Pädevatel asutustel ja ettevõtjatel on raskusi muudatuste rakendamiseks valmistumisega. Seetõttu võib olla vaja rakendusmäärustes (EL) 2019/1387 ja (EL) 2020/469 sätestatud kohaldamise alguskuupäeva kuue kuu võrra edasi lükata.
                  
               
                     (16)
                  
                  
                     Kui ICAO nõukogu muudatuste kohaldamise alguskuupäeva kuue kuu võrra edasi ei lükka, kuid liidu õigusega lükatakse asjaomaste ICAO standardite kohaldamise alguskuupäev kuue kuu võrra edasi, peaks liidu seisukoht olema teavitada erinevusest ICAO-le, vastavalt Chicago konventsiooni artiklile 38 ja teatada ICAO-le oma kavatsusest lükata muudatuste kohaldamise alguskuupäev kuue kuu võrra edasi,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Rahvusvahelise Tsiviillennunduse Organisatsiooni (ICAO) nõukogu ühel eelseisval istungil liidu nimel võetav seisukoht on toetada rahvusvahelise tsiviillennunduse konventsiooni (edaspidi „Chicago konventsioon“) 10. lisa III köite 91. muudatust käsitlevat ettepanekut tervikuna.
            
            
               2.   Seisukoht, mis võetakse liidu nimel pärast seda, kui ICAO nõukogu on vastu võtnud Chicago konventsiooni 10. lisa III köite 91. muudatuse, on teatada vastuvõetud meetme järgimisest, vastates ICAO riikidele adresseeritud kirjale.
            
         
         
            Artikkel 2
            Kui ICAO nõukogu ei lükka Chicago konventsiooni 3. lisa 77B muudatuse, 14. lisa 13. muudatuse, 6. lisa 40. muudatuse ja 15. lisa 39B muudatuse kohaldamise alguskuupäeva edasi ning komisjon muudab rakendusmäärusi (EL) 2019/1387 ja (EL) 2020/469 ning delegeeritud määrust C(2020) 710 (final), (4) et lükata nende kohaldamine kuue kuu võrra edasi, teatatakse ICAO-le asjaomasest kuuekuulisest erinevusest Chicago konventsiooni 3. lisa 77B muudatuse, 14. lisa 13. muudatuse, 6. lisa 40. muudatuse ja 15. lisa 39B muudatuse kohaldamise alguskuupäevas vastavalt konventsiooni artiklile 38.
         
         
            Artikkel 3
            
               1.   Artikli 1 lõikes 1 osutatud seisukohta väljendavad need liidu liikmesriigid, kes on ICAO nõukogu liikmed.
            
            
               2.   Artikli 1 lõikes 2 ja artiklis 2 osutatud seisukohti väljendavad kõik liidu liikmesriigid.
            
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 8. juuni 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  Komisjoni 1. märtsi 2017. aasta rakendusmäärus (EL) 2017/373, millega sätestatakse lennuliikluse korraldamise teenuste ja aeronavigatsiooniteenuste osutajate ning muude lennuliikluse korraldamise võrgustiku funktsioonide suhtes ja kõigi nende järelevalve suhtes kohaldatavad ühisnõuded ning millega tunnistatakse kehtetuks määrus (EÜ) nr 482/2008, rakendusmäärused (EL) nr 1034/2011, (EL) nr 1035/2011 ja (EL) 2016/1377 ning muudetakse määrust (EL) nr 677/2011 (ELT L 62, 8.3.2017, lk 1).
         
            (2)  Komisjoni 1. augusti 2019. aasta rakendusmäärus (EL) 2019/1387, millega muudetakse määrust (EL) nr 965/2012 seoses lennukite maandumissuutlikkuse arvutamise nõuetega ning raja pinnakatte seisukorra hindamise standarditega, teatavate õhusõiduki ohutusvahendite ja -nõuete ajakohastamisega ning selliste lendude käitamisega, millel puudub suure käitamisulatusega lendude luba (ELT L 229, 5.9.2019, lk 1).
         
            (3)  Komisjoni 14. veebruari 2020. aasta rakendusmäärus (EL) 2020/469, millega muudetakse määrusi (EL) nr 923/2012, (EL) nr 139/2014 ja (EL) 2017/373 lennuliikluse korraldamisele ja aeronavigatsiooniteenustele, õhuruumistruktuuride kavandamisele, andmete kvaliteedile ja lennuraja ohutusele kehtestatud nõuete osas ning tunnistatakse kehtetuks määrus (EL) nr 73/2010 (ELT L 104, 3.4.2020, lk 1).
         
            (4)  Komisjoni delegeeritud määrus C(2020) 710 (final), millega muudetakse määrust (EL) nr 139/2014 lennuradade ohutuse ja aeronavigatsiooniandmete osas.